
		
			
				[image: ]
			

		


		
			
				[image: ]
			

		


		
			Copyright © Vigmostad & Bjørke AS 2020

			Tilrettelagt for e-bok: John Grieg, Bergen

			Forsidedesign: Trine + Kim Design

			ISBN: 978-82-419-5242-5

			ISBN (trykt): 978-82-419-1811-7

			Oversatt av Inge Kristiansen

			Spørsmål om denne e-boken kan rettes til

			Vigmostad & Bjørke AS

			Kanalveien 51

			5068 Bergen

			Telefon 55 38 88 00

			Eller e-post til

			post@vigmostadbjorke.no

			www.vigmostadbjorke.no

			Det må ikke kopieres fra denne boken i strid

			med åndsverkloven eller avtaler om kopiering

			som er inngått med Kopinor.

		


		
			Innhold

			Kapittel 1

			Intuisjon er en døråpner for kommunikasjon

			Kapittel 2

			Mediale barn

			Kapittel 3

			Åndelige venterom

			Kapittel 4

			Å være medium er å åpne dører

			Kapittel 5

			Kunsten å forstå og formidle åndeverdenen

			Kapittel 6

			Åndens gaver og kraft

			Kapittel 7

			Å leve i den andre himmelen

			Kapittel 8

			Åndelige lovløse

			Kapittel 9

			Sjelens indre demoner spøker

			Kapittel 10

			Når vi blir bevisste, kan vi endre

			Kapittel 11

			De negative kreftene tok kontroll over livet hans

			Kapittel 12

			Hva slags energier omgir du deg med?

			Kapittel 13

			Hvilke gamle minner har bilen din

			Kapittel 14

			Hvem har tidligere bodd i hjemmet ditt

			Kapittel 15

			Paranormal husrenselse før flytting

			Kapittel 16

			Husbalansering

			Kapittel 17

			Beskytt ditt personlige energifelt

			Kapittel 18

			Naturens skjulte kommunikasjon

			Kapittel 19

			Se verden gjennom dyrenes øyne

			Kapittel 20

			Dyrenes ånder lever videre

			Kapittel 21

			Telepati i jakten på savnede dyr

			Kapittel 22

			Man får det man ber om

			Kapittel 23

			Takknemlighet og ydmykhet

		


		
			

			Vi legger ut på en ny spennende reise i regi av ånden, hvor jeg deler mine erfaringer og opp­levelser som medium og veien mot klarsynthet, etter mange års arbeid og utforskning av den åndelige verden og dens muligheter. Når vi frigjør oss fra våre vurderinger og lar den store åndelige guiden veilede oss, oppdager vi nye fantastiske muligheter. I boken forteller jeg om hvordan jeg kommuniserer med mennesker som har ulike fysiske og mentale begrensninger som hemmer deres liv og innskrenker deres muligheter, men hvordan de gjennom meg klarer å nå frem med sine budskap til sine kjære. Jeg snakker om mennesker med Alzheimers sykdom og demens, om hvordan bevisst­heten deres fungerer når jeg kan kommunisere med dem akkurat som med åndeverdenen. Bevisstheten deres er ubundet og følger deres kjære og har frigjort seg fra deres fysiske kropper for å være fri og reise mellom verdenene. Da jeg først oppdaget at jeg nettopp hadde formidlet en levende «død» persons innerste tanker og følelser, og hvordan all informasjonen jeg fikk, har vist seg å være nøyaktig og korrekt og svært personlig, var det en sjokkerende erfaring, men på en positiv måte.

			Som medium er mitt oppdrag å hjelpe ordløse uten stemme, og det inkluderer alle, også dyrene. Kommunikasjonen har ingen begrensninger, det har derimot måten vi tenker på. Åndeverdenens språk er også universelt og «tales» av alle, uansett begrensninger. Du ser med ditt indre øye, og hører med ditt indre øre. Bildene er i ditt indre, følelsen er der også.

			Det jeg vil formidle, er at det ikke bare er ånder fra åndeverdenen som kan søke kontakt og ønsker hjelp fra meg, men også mennesker med begrensninger i livet har en ånd som søker kontakt. Jeg har også møtt flere levende mennesker som har hatt mørke skygger rundt seg, da har jeg sett deres egen person spøke rundt dem! Jeg har sett deres egen persons bilde manifestere seg i deres aura som et «spøkelse» fra fortiden. Disse menneskene har ofte en mørk fortid som de prøvde å «begrave» og legge bak seg.

			Noen ganger dukker den gamle persons frykt og hjernespøkelser opp igjen og begynner å skape ubalanse gjennom «undivine» tanker og handlinger som gjenspeiles i energifeltet. Det kan også være uavklarte karmakonflikter som hjemsøker auraen, og som binder energien til minner fra tidligere tider. Jeg knytter sammen informasjon mellom verdenene og formidler meldingene. Universets Skaper har tenkt på alt, vi har bare ikke oppdaget det!

		


		
			

			Kapittel 1

			Intuisjon er en døråpner for kommunikasjon

			I denne boken deler jeg mine erfaringer og formidler ulike verktøy som redskap, råd og gode eksempler – og dårlige eksempler. Boken er en lærebok fra mitt eget liv, og fra mange andres som jeg har møtt. Jeg vil dele mine erfaringer om den skjulte kommunikasjonen. Du må frigjøre deg fra det som begrenser deg. Du må åpne ditt sinn og ditt liv for en dypere kommunikasjon og få en dypere kunnskap. I all kommunikasjon er det både sendere og mottakere. Det var min evne til å kommunisere intuitivt med åndeverdenen som åpnet en helt ny verden for meg i livet mitt. Det ga meg arbeid som TV-medium i Norge, Sverige og Danmark! Det forandret mitt liv på mange måter, på en positiv måte. Og det åpnet også en ny verden for åndeverdenen og for mange mennesker som ble en del av mitt arbeid. Åndeverdenen har alltid vært rundt meg, og det å dele arbeidet mitt med åndeverdenen på TV for snart tjue år siden, da alt startet, var en revolusjon! Mange gamle verdier rådet på den tiden. I dag er medium-verden akseptert av mange, og en stor interesse for den har vokst mye på grunn av TV-programmene vi har laget. Før den tid var den fjern, uforståelig og fremmed for mange mennesker. Den usynlige verden, mot den synlige. Den usynlige verden steg inn i den synlige verden, og den synlige verden steg inn i den usynlige verden. Vi møttes på veien.

			Da kommunikasjonen ble åpnet, avtok avstanden mellom verdenene. Det skjedde den dagen jeg tillot det, og hadde tillit og var klar for det. Det ukjente vandret inn i livet mitt, og avstanden forsvant. Det ga meg svaret på det ukjente som jeg ikke visste eksisterte. Jeg vil si det slik: Det var som om jeg hadde vært i et åndelig utkantstrøk gjennom mange år av mitt tidligere liv. Jeg hadde alltid opplevd og sett de døde, men ikke forstått hvordan jeg kunne åpne kommunikasjonen fullt ut. Da de ukjente, de døde, tok steget inn i mitt liv for fullt, da var jeg moden for det. Ingenting skjer før alt kan synkroniseres på alle livets plan. Det var en sterk og grenseløs følelse, informasjon og budskap strømmet i kommunikasjonen. Det ble som et åndelig inferno! Det finnes noen bak alle budskapene. Da jeg som barn lekte med åndeverdenen, var det på barnets måte. Da jeg som voksen møtte åndeverdenen, visste jeg at det var mitt livs oppgave å tale for de døde, å være deres stemme, og gi dem et redskap for åndelig frigjørelse med min dypeste følelse og lydhørhet. For å være et godt medium må du ikke være en «dommer» og dømme og vurdere budskapet om åndeverdenen, eller legge dine egne personlige meninger og følelser i kommunikasjonen. Du er bare kanalen. Du må aldri glemme det. Slik er det også når jeg arbeider med de sjelene som er bundet til jorden, altså menneskene: Man må ikke være dommer og dømme andre mennesker og vurdere saker og ting personlig.

			Intuisjon

			Alt begynner og slutter der hjernen vår åpner og lukker døren til vår åndelige nerve, vår intuisjon. Min erfaring forteller meg at folk flest er så styrt av sin egen kontrollhjerne at det er vanskelig å overgi kontrollen og bare være i følelsen, den intuitive og nærværende følelsen som åpner for nye muligheter og spennende møter med åndelighet og åndeverden. Det er intuisjonen som skaper det magiske øyeblikket som øker livets vibrasjon med flere hundre prosent. Intuisjon er som en varm bris over et kaldt kinn, en bevegende følelse, subtil, men likevel sterk rent fysisk. Ofte føler vi det i magen. Magefølelsen. Intuisjon er også begynnelsen på kommunikasjon med oss selv, med naturen, andre mennesker og åndeverdenen. Egentlig med alle levende vesener i universet. Det er vår følelesesnerve som vibrerer, og så snart den kommer i kontakt med en annen energi, begynner den å vibrere enda mer. Det er et tegn på kontakt. Når vi lytter til magefølelsen og stoler på den, har vi tatt et godt skritt på veien mot vår egen åndelige utvikling. Hvor lang tid det tar å utvikle intuisjonen, varierer fra menneske til menneske. Noen har sterk intuisjon, men stoler ikke på den, noe som fører til at den sløves og svekkes over tid jo mindre vi lytter til den og har tillit til den. Det er som med en magemuskel: Jo mer du trener, desto sterkere blir den! Når jeg arbeider med klienter som jeg veileder i livet eller i åndeverdenen, bruker jeg min veltrente, usynlige indre magemuskel, intuisjonen. Siden jeg daglig har arbeidet med den gjennom mange år nå, er den veldig lydhør og har en stor sensitivitet som fanger opp følelsene selv på langt hold.

			Det er ikke bare i mitt arbeid som medium at jeg bruker intuisjonen, jeg bruker den i mitt liv hver dag. Det har hjulpet meg så ofte at jeg har glemt å telle hvor mange ganger. Men det tok lang tid før jeg stolte på den, eller rettere sagt: Det tok lang tid før jeg forsto hvordan dette faktisk fungerte. Jeg visste selvfølgelig hvor intuisjonen var, men jeg hadde ikke gitt den muligheten til å vise hvilket mesterlig redskap den egentlig er, fordi jeg ikke hadde gitt den en sjanse. Men over tid begynte intuisjonen å gi meg sterkere og sterkere signaler fra hele min kropp og sjel. Det er ikke alltid «bare» en magefølelse, men intuisjon kan tale gjennom hele ditt energisystem og kroppen. Jo mer utviklet intuisjonen din er, desto sterkere er reaksjonen fra hele ditt vesen. Jeg kan reagere så sterkt når jeg føler ting som ikke er bra, at jeg kan føle meg litt dårlig i magen og føle et trykk over hodet. Det sterke signalet fra mitt energisystem gir meg tidlige tegn på hva som er i luften, det taler for seg selv. Det er altså motstanden i energien som gir meg intuitive fysiske, sjelelige og mentale signaler. Det gir en sterk uro når det er en negativ følelse jeg fornemmer. Men det er også det motsatte hvis det er noe positivt.

			Det samme er tilfelle enten det er i den fysiske verden eller i åndeverdenen. Det er ingen forskjell. Det er altså det første trinnet på reisen i deg selv og din åndelige utvikling: å lære å lytte til din intuitive følelse. De fleste jeg møter i mitt arbeid, ønsker en slags bekreftelse eller veiledning i livet. Dette er vanligvis fordi de mangler intuisjon og magefølelse og synes det er vanskelig å ta beslutninger og våge å stole på dem. Eller de har en sterk magefølelse, men tankene deres skaper en kollisjon i hodet, der tankene og følelsene blir som baller som kastes frem og tilbake – uten å vite verken ut eller inn. Mange kommer også til meg for å få kontakt med åndeverdenen, og for å få et budskap derfra som kan veilede dem videre i livet. Intuisjon er den skjulte indre forbindelsen som åpner for kommunikasjon med oss selv og omverdenen. Intuisjon er faktisk også et redskap som vil beskytte deg mot skade og vise deg den rette veien i livet.

			Men hvis du kobler fra stikkontakten til den indre veiviseren, er du fortapt. Slik er det for mange mennesker, de har mistet retningen i livet og er uten kontakt med seg selv og sine følelser. Som medium møter jeg mange mennesker i den situasjonen. De kommer til meg for å finne tilbake til rett vei i livskartet. De må få hjelp til å hjelpe seg selv, til å lære å lytte til sitt intuitive vesen, til å «komme inn» i dets kropp igjen og til «å lande» etter en lang og arbeidskrevende flytur i det blå.

			Kroppen representerer det ubevisste

			Livet på jorden er noe vi forvalter i en begrenset periode. Så hvorfor tilbringer så mange mennesker mesteparten av livet med ikke å lytte til kroppen og sjelen? De fleste blir avsporet med for mange plikter og krav til seg selv og føler seg dårlige. Du kan ikke forbruke mer energi enn du har på energikontoen. Kroppen er fantastisk som takler alt vi utsetter den for. Men det er grenser. Når kroppen snakker, må du lytte. Kroppen representerer det ubevisste og gir veiledning. Når energien tar slutt, slås kroppen av. Hvis vi ikke stopper, griper kroppen inn og stopper oss. Intuisjonen, den gamle trofaste tjeneren som alltid har vært der, prøver å varsle når kreftene er i ferd med å ta slutt. Hjertet slår hardere, raskere og arytmisk, magen krangler og vrenger seg, søvnen er dårlig, og uroen ligger ved siden av og velter seg hit og dit. Men ingen ting stopper en kriger som har en klar plan. Det må gå, bit tennene sammen og kjør på. Magefølelsen er dårlig, men hodet sier «du klarer litt mer»! Undervurder aldri kroppen. La ditt sinn falle til ro. Ta en pause.

			Kroppen er intuitiv og gir veiledning fra det ubevisste om hva som er riktig for deg, det vi kaller kroppens intelligens. Kroppen forteller deg om du er sliten, og den forteller deg hva du skal spise og ikke spise. Jeg har ved flere anledninger tidligere i livet latt være å lytte til kroppen, og det endte ikke bra, jeg ble syk. Jeg føler vanligvis en sterk motstand mot forskjellige ting ganske umiddelbart hvis det er noe nytt jeg skal spise, for eksempel. Jeg ble for mange år siden bedt av en lege om å spise B12-tabletter, og jeg følte umiddelbart nei! Men jeg spiste disse tablettene som for de fleste andre er ufarlige. Jeg reagerte med å få et hovent og brennende rødt ansikt. En annen gang sa en soneterapeut at jeg burde rense ut gamle urenheter i magen med alge­tabletter. Jeg spurte umiddelbart om man kunne få noen allergiske reaksjoner av disse tablettene. Hun lo og sa at hun kunne garantere at det ikke forårsaket allergi. Jeg kjente en voldsom indre motstand, og kroppen min sa nei. Men jeg spiste også disse tablettene, og etter noen dager kollapset jeg og fikk et allergisk sjokk, og en hjelpsom kvinne ringte øyeblikkelig etter ambulanse da hun forstod at dette var alvorlig. Pulsen var lav, og jeg følte meg fullstendig utslått. Magen vrengte seg, og jeg hadde kramper. Etter en dag på intensivavdelingen, med drypp, fikk jeg reise hjem, helt utmattet. Etter noen slike opplevelser har jeg virkelig lært å lytte til kroppens intelligens. Når vi blir vant til å ha et godt forhold til kroppen og er på lag med den, da er vi i balanse. Mange blir psykisk og fysisk syke av ikke å lytte til kroppen og hjertet. La ikke hodet ta kontroll over deg, men ta kontroll over hvor du har fokus, på hva du lytter etter.

			Når du tar kroppen din på alvor, det er da du først skjønner hvordan ting er. Da er du nødt til å se og forstå hvorfor det er så viktig å virkelig lytte. Vi vet jo med oss selv hvordan det føles når ingen bryr seg når vi snakker, hvordan vi reagerer og oppfører oss. Vi blir såret, beskytter oss og stenger andre mennesker ute. Akkurat som kroppen vår gjør. Den slår av forskjellige funksjoner, og det er da den negative nedadgående prosessen starter for alvor! Det er en del av vår natur å beskytte oss når vi aner fare eller føler oss truet. Det er på samme måte med kroppen. Men når vi tar kontroll over livet vårt igjen og intuitivt lytter til hva kroppen sier, faller alle brikkene på plass, en etter en.

			Mennesker må lære å integrere kropp og sjel. I dagens samfunn er utbrenthet veldig vanlig på grunn av stress, og det er fordi man ignorerer magefølelsen. Og det som skjer etter en langvarig «utbrenthet», er at kroppen og psyken har tatt skade, og kroppen og sjelen skilles fra hverandre. Jo lengre tid de er adskilt, desto vanskeligere er det å være i kontakt med seg selv og sine egne følelser. Det er akkurat som i et dårlig forhold, man vokser fra hverandre. Forholdet må bygges opp igjen, og det er basert på evnen til å lytte og å ha en god kommunikasjon som gjenoppretter tilliten til den intuitive følelsen. Det kan ta tid å bygge opp igjen. Når du lytter og følger følelsen, blir det riktig. Da kommer tilliten tilbake for å ta bolig i kropp og sjel.

			Hvis alle forsto betydningen av intuisjon og hvilket strålende verktøy den er i livet, ville flere interessere seg for å forstå hvordan de kan bruke magefølelsen. Slutt å kjempe mot intuisjon og begynn å lytte og kjenne på kroppen. Det er en stor trygghet alltid å ha den indre kommunikasjonen med seg selv. Til alle de som stadig søker alle svarene utenfra: forsøk heller å søke svarene i deg selv. De er der, alltid. Gi deg selv tid til å lytte. Ta en pause. Pust inn og pust ut. Livet blir så mye lettere. Hvis du stadig har et mentalt fokus som opptar hele ditt liv, kan det være vanskelig å få kontakt med intuisjonen fordi du ubevisst slår av denne evnen på grunn av for mye mentalt fokus på forskjellige ting rundt deg i livet.

			Har du noen gang følt at du tok et galt valg? Du følte at valget ikke var riktig, og den følelsen slapp ikke taket. Lytt da til følelsen, som forteller at det sannsynligvis ikke var et riktig valg! Hvis du tross alt velger ikke å lytte i den situasjonen, da kjemper du mot ditt liv og vil ende opp med nok en prøvelse som du kunne ha unngått. Hvordan kan du lære å forstå forskjellen mellom intuisjon og egen tanke?

			
					Alt du tenker og ønsker eller er redd for som kommer fra dine egne tanker, vet du er ditt eget.

					Alt som kommer til deg uten at du har tenkt det eller ønsket det, er din intuisjon. Det som bare kommer uten at du tenker på det. Det som din oppmerksomhet ikke vil gi slipp på. «Hvor kom den følelsen fra?» Det er akkurat det som er intuitiv ­bevissthet og kunnskap.

			

			Kroppen har viktig informasjon for oss

			Jeg pleier å si at det er så fint når jeg arbeider som medium, for da tenker jeg aldri! Jeg bare formidler og vurderer ikke det jeg tar inn fra åndeverdenen. Jeg har full tillit til informasjonen. Men når det gjelder meg selv og mine egne følelser knyttet direkte til min person og min kropp, er det ikke like lett å ha tillit. Men kroppen er mitt beste redskap når jeg arbeider som medium, kroppen snakker til meg om ting som er direkte knyttet til åndeverdenen. Kroppen er ganske enkelt fenomenal til å formidle informasjon hvis du bare lytter til følelsen. Det gir direkte signaler om åndeverdenen og hva åndene vil formidle ved rent kroppslig å gi meg følelser som jeg oppfatter ved å intuitivt forstå det de sier til meg. Hvis jeg får veldig vondt i en kroppsdel når jeg kommuniserer med åndeverdenen, ja, da gir de vanligvis et signal om at vedkommende hadde problemer med den bestemte kroppsdelen. Hva er forskjellen når jeg ikke arbeider og får vondt i en kroppsdel? Hva er det da jeg ikke forstår? Hvorfor er det så vanskelig intuitivt å forstå språket da? Jo, da kommer mine egne tanker inn og blokkerer den intuitive flyten som allerede forstår, men hodet har den evnen at det tar over kontrollen! Når kroppen snakker, er det av største viktighet å lytte og virkelig prøve å forstå hva den faktisk forteller deg.

			Jeg bruker ofte intuisjonen når jeg skal ut på et oppdrag. Jeg kjenner på energien og følelsen i meg når jeg er på vei til et sted. Jeg kan få en god eller dårlig følelse, og så lytter jeg til den og stiller inn tankenes mentale kompass på hva som venter meg. Når jeg fornemmer en følelse, fortsetter jeg å være åpen og åpner mer og mer for å se hva som er rundt meg dit jeg er på vei. Ofte fornemmer jeg ubevisst og ganske umiddelbart ting jeg legger i innboksen, og som så kan danne et grunnlag i mitt mediale arbeid, ting som ofte innebærer at jeg forteller andre hva jeg føler om et sted.

			Tilsvarende når jeg møter mennesker, får jeg en intuitiv følelse som forteller meg ting jeg ikke egentlig forstår, men som jeg tar til meg, og som gir meg enten gode eller dårlige følelser, og som i seg selv er nok til at jeg kan begynner å forstå hva jeg føler om den personen. Det som kan være slitsomt, opplever jeg, er at lenge før ting skjer, har jeg allerede fått følelsen, og det påvirker meg veldig negativt hvis det er noe vanskelig. Det jeg mener, er at jeg kanskje tar ut «skuffelsen» før jeg er kommet dit, uten at jeg forstår det selv. Det er vanskelig å få negative intuitive følelser som forteller meg at det ikke vil være bra: «Trekk deg ut så fort som mulig!» Vanskelig, men veldig takknemlig å motta så sterke signaler at jeg vet at valget mitt allerede er gjort før jeg selv er der! Det har skjedd mange ganger at jeg har bestemt meg for å gjøre noe sammen med en annen person, men intuisjonen min har sagt «nei». Da har jeg ofte lurt på hva som er galt nå? Alt ser ut til å være flott! Men det er her du må gi slipp og bare ha tillit, svarene får du ikke alltid umiddelbart. De kommer senere. Og da ser du klart og tydelig … aha!! Det var det som var problemet.

			Ofte er dette ting som ikke med en gang er åpenbare for meg, siden det ikke var noe du kunne tro var slik. Det har vært tider da jeg følte meg dårlig og lurte på hvorfor. Vel, det er magefølelsen min som sier fra. Da skal man lytte. Når jeg forstår hva det er jeg skulle lytte etter, og jeg har forandret ting som jeg kan ha gjort galt, da følte jeg meg straks bra igjen. Slik fungerer intuisjonen. Et skarpt verktøy som man ikke kan verdsette nok. Men du blir også styrt av intuisjon uten å forstå det der og da, det vil si at du ikke forstår konsekvensen av intuisjon før etter en hendelse som kan vise seg å ha reddet deg ut av en vanskelig situasjon eller ellers ikke vært bra for deg, eller for enhver annen person.

			Slik var det da mannen min og jeg en gang skulle fly på en ferietur til Hellas. Alt var planlagt i god tid da vi reiste til flyplassen. Vi er begge tidsoptimister og må være litt forsiktige slik at vi ikke glemmer tid og sted. Vi sjekket klokken hele tiden i bilen, og jeg spurte mannen min flere ganger om vi virkelig hadde tid til å spise og handle på vei til flyplassen. Ja, det var god tid, sa han. Men vi hadde ikke god tid, vi var begge klar over det, men vi fortsatte å handle i fred og ro. Følelsen fortalte meg at jeg kunne ta det med ro … «Du har ikke hastverk!» Sannsynligvis følte mannen min det samme, fordi vi dro bena etter oss selv om vi hadde dårlig tid! Ja, så dro vi til flyplassen. Jeg går litt foran til innsjekkingsskranken.  Det er ingen passasjerer der, bare en kvinne i skranken. Hun ser litt overrasket på meg, og jeg går rolig bort til henne. «Hvor skal dere?» sier hun vennlig da hun ser mannen min komme inn med vogna og all bagasjen. «Ja, vi skal til Kos», sier jeg. «Ja vel», sier hun, «Det er for sent. Dere rekker ikke flyet, det takser ut på rullebanen nå.» Vi ser ut og ser at flyet vårt er klart til å ta av. Helt rolig sier jeg: «Ja ha … da tar vi en kopp kaffe.»

			Hun ser sjokkert ut! En kopp kaffe nå som …?! «Ja, da blir det slik», sa jeg til henne. Vi tok en kopp kaffe, funderte en stund og var enige om at «det ikke var meningen» at vi skulle bli med det flyet. Vi funderte en stund og kjørte videre til Sverige og Selma Lagerlöfs SPA i stedet. Der hadde vi en fantastisk uke. Da jeg ringte hjem til mamma som var hundepasser, spurte hun om været var fint. Ja, jeg sa at vi har det bra her på Selma Lagerlöfs SPA! Hva sier du, er du ikke i Hellas!? Nei, det var nok ikke meningen, sa jeg, og fortalte hva som hadde skjedd. Vi hørte senere på nyhetene at det var kaos i Hellas på grunn av en stor streik på flyplassene, og de reisende kom seg ikke hjem. De måtte sove på flyplassene. Vi var takknemlige for at vi slapp det. At det kostet oss mye penger, var en annen ting. Men vi var bare glade.

			Det er fantastisk at den subtile magefølelsen styrer oss, uten at vi alltid forstår hvorfor. Jeg vet at mage­følelsen til og med kan redde liv. Jeg blir veldig ydmyk og takknemlig når jeg tenker på det.

			Magefølelsen fortalte meg det

			Selv har jeg bidratt til å redde livet til sønnen min en gang for mange år siden da han var i tenårene. Mage­følelsen min sa at jeg burde ringe ham, det var en fredagskveld. Han var 17 år den gangen og var i byen sammen med sine «venner» og ville ha det moro. Min sterke intuisjon fortalte meg at noe var galt. Jeg kjente en sterk, verkende magefølelse som ville si meg noe. Jeg ringte ham flere ganger, men fikk ikke noe svar. Intuisjonen min sa meg at noe galt hadde skjedd med André, sønnen min. Men jeg ga ikke opp, jeg ringte hele tiden. Og til slutt hører jeg en kvinnestemme som svarer: «Andrés mobil, det er Susanne.» Jeg sa at jeg var moren til André og ville snakke med ham. Da sa hun at det ikke var mulig fordi han følte seg veldig, veldig dårlig, men de hadde tatt vare på ham og hjulpet ham. De hadde funnet ham liggende veldig syk og alene på gulvet. De kjente ikke André, men noen av vennene hans. Det viste seg at ungdommene drakk en del alkohol, og «vennene» hans hadde forlatt ham i en leilighet der de hadde tilbrakt litt tid på kvelden. De hadde da reist til byen uten å ta vare på ham, selv om han var sterkt beruset.

			Han var femten mil hjemmefra, og jeg følte meg litt desperat da jeg spurte Susanne hvilken adresse de var på. Og jeg ba henne også om ikke å la ham være alene før jeg hadde ordnet med hjelp. Hans eldre bror Emil var akkurat på besøk hos meg på dette tidspunktet, jeg fortalte ham hva som hadde skjedd, og ga ham adressen der broren hans var. Det viste seg at på den adressen bodde en av Emils beste venner, i etasjen over! I tillegg var denne vennen spesialutdannet i førstehjelp da han hadde jobbet som vakt i et fengsel! Emil ringte vennen sin og ba ham gå ned en trapp og ta seg av broren til han selv kunne være der i løpet av et par timer. Magefølelsen min reddet sønnen min! Hadde jeg ikke ringt, ville han blitt sittende i en fremmed leilighet sterkt alkoholpåvirket og ute av stand til å ta vare på seg selv. Da vet man ikke hva som kunne ha hendt. Senere den kvelden kom begge brødrene lykkelig hjem sammen. André selv ante ikke hvor han hadde vært, han var bare så takknemlig for å være hjemme igjen. Jeg takket intuisjonen min som hadde sagt fra til meg om at noe var veldig galt med André. Ja, han lærte også å lytte til magefølelsen etter den fryktelige opplevelsen.

